ORDE do 9 de xullo de 2010 pola que se establecen as bases reguladoras de axudas destinadas a determinados proxectos de mellora da xestión ambiental das explotacións porcinas en Galicia e se convocan para o ano 2010.
CONSELLERÍA DO MEDIO RURAL — III. OUTRAS DISPOSICIÓNS — 15/07/2010

Nos últimos anos a evolución do sector porcino conduciu a un proceso importante de intensificación nos sistemas de produción que permitiu mellorar o rendemento das explotacións de porcino e lograr unha competitividade en constante aumento. Con todo, este desenvolvemento é inseparable dun incremento nos subprodutos xerados nas explotacións porcinas, que se revela como o principal factor limitante do crecemento deste sector. Os estercos resultantes da actividade gandeira representan un perigo potencial para o ambiente, con problemas vinculados á emisión de gases á atmosfera, a contaminación das augas e o exceso de nitróxeno e de fósforo asimilable nas superficies agrícolas.
O desenvolvemento de políticas tanto a nivel autonómico e nacional como comunitario, en materia de protección ambiental e o impulso de prácticas agrarias compatibles coa contorna natural, son o reflexo dunha preocupación social crecente pola conservación e sustentabilidade do ambiente.
Neste sentido, o Real decreto 324/2000, do 3 de marzo, polo que se establecen normas básicas de ordenación das explotacións porcinas, recolle unha serie de exixencias en materia de utilización de estercos e establece os procedementos para a súa xestión, co fin de ofrecer suficientes garantías ambientais.
Dentro deste contexto, faise fundamental favorecer o desenvolvemento de sistemas de xestión conxuntos que ofrezan solucións innovadoras aos actuais problemas de eliminación de xurros das explotacións porcinas, facilitando a súa valorización para diferentes usos. A volatilización procedente dos estercos nas explotacións de porcino, o abuso da fertilización nitroxenada e a aplicación inadecuada dos estercos no campo, contribúen de xeito importante á emisión de contaminantes como o amoníaco. Os teitos de emisión deste composto, determinados pola Directiva 2001/81/CE, do Parlamento Europeo e do Consello, do 23 de outubro de 2001, sobre teitos nacionais de emisión de determinados contaminantes atmosféricos, poñen en evidencia a necesidade de implantar medidas que reduzan a volatilización de substancias nitroxenadas na aplicación de fertilizantes.
Doutra banda, a Estratexia Española de Cambio Climático e Enerxía Limpa (Horizonte 2007-2012-2020) define o marco de actuación que hai que abordar para asegurar o cumprimento das obrigas establecidas no Protocolo de Kyoto. No entanto, a Estratexia necesita contar con diversos instrumentos adicionais que permitan asegurar a súa efectividade na redución de emisións de gases de efecto invernadoiro nos prazos requiridos.
Neste contexto, o apoio para determinados proxectos de mellora da xestión ambiental das dexeccións porcinas supón un complemento doutros instrumentos implantados. Desta forma, o impulso de distintas actividades, como o emprego de fertilizantes aplicados mediante técnicas que favorezan a incorporación adecuada de xurros ao chan, contribuirán a alcanzar os obxectivos de redución de emisións así como a mellorar a calidade dos fertilizantes.
As actuacións recollidas nesta orde enmárcanse no Real decreto 987/2008, de 13 de xuño, polo que se establecen bases reguladoras para a concesión de subvencións destinadas a determinados proxectos de mellora da xestión ambiental das explotacións porcinas (BOE número 160 do 3 de xullo de 2008).
As medidas estableceranse sen prexuízo do establecido no Programa de desenvolvemento rural de Galicia 2007-2013 aprobado pola Unión Europea, e serán compatibles coas liñas de axudas que o devandito programa estableza.
As axudas recollidas nesta disposición, axústanse ao disposto nas directrices comunitarias sobre axudas estatais ao sector agrario e forestal 2007-2013 (2006/C 319/01), publicadas no DOUE C 319 do 27 de decembro de 2006, nas cales se establecen cantidades absolutas ou porcentaxes máximas permitidas de axuda nos diferentes conceptos subvencionables.
En consecuencia, de acordo co disposto no artigo 30.1º.3 do Estatuto de autonomía de Galicia, e no uso das facultades que me confire o artigo 14º da Lei 9/2007, do 13 de xuño (DOG nº 121, do 25 de xuño), de subvencións de Galicia, así como as competencias que me confire a Lei de réxime financeiro e orzamentario de Galicia, a Lei 1/1983, do 22 de febreiro (DOG nº 23, do 21 de marzo), de normas reguladoras da Xunta e da súa Presidencia,
DISPOÑO:
Artigo 1º.-Obxecto.
1. O obxecto desta orde é establecer as bases reguladoras para a concesión, en réxime de concorrencia competitiva, de subvencións para promover o desenvolvemento de sistemas innovadores de xestión de xurros procedentes das explotacións porcinas, respectuosos e compatibles coa protección do ambiente, que eviten consumos ineficientes de enerxía, que recollan un enfoque integral de valorización e desenvolvemento de melloras técnicas dispoñibles na aplicación de xurros ao campo, mediante:
a) A implantación de programas de valorización e xestión que impliquen a redución do uso de fertilizantes minerais, mediante a aplicación de novas técnicas que permitan a incorporación adecuada de xurros ao chan, diminuíndo a contaminación.
b) O desenvolvemento doutras alternativas innovadoras na xestión de xurros procedentes de explotacións porcinas, incluídos proxectos pilotos ou proxectos de demostración de escala razoablemente reducida.
2. Poderán ser obxecto de financiamento os investimentos en activos materiais levados a cabo no marco dos proxectos de xestión de xurros presentados, segundo o establecido no artigo 4º.
3. A adaptación das explotacións para cumprimento da normativa autonómica, nacional ou comunitaria vixente con respecto ás explotacións porcinas en materia de ambiente, e outras materias relacionadas como a sanidade ou o benestar dos animais, non será en ningún caso, subvencionable.
4. As bases reguladoras publicaranse no Diario Oficial de Galicia e na páxina web oficial da Consellería do Medio Rural.
5. Así mesmo, por medio desta orde convócase a devandita axuda en réxime de concorrencia competitiva, para o ano 2010.
Artigo 2º.-Definicións.
1. Para os efectos desta orde serán de aplicación as definicións previstas no artigo 3 da Lei 8/2003, do 24 de abril, de sanidade animal, no artigo 2 do Real decreto 324/2000, do 3 de marzo, polo que se establecen normas básicas de ordenación de explotacións porcinas, e no artigo 2 do Regulamento (CE) 800/2008 da Comisión do 6 de agosto de 2008 polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (DOUE L 214/16, do 9 de agosto de 2008).
2. Ademais entenderase como:
a) Xurro ou esterco líquido: todo excremento ou ouriños de animais da especie porcina, con ou sen cama, a auga de lavado e restos de pensos, en proceso de cambio biolóxico, que son valorizados directamente no marco das explotacións agrarias.
b) Xestión: a recollida, o almacenamento, o transporte, a valorización e, se é o caso, o tratamento previo dos xurros, incluída a vixilancia destas actividades.
c) Agricultor/a profesional: a persoa física titular dunha explotación agrícola, gandeira ou forestal, que requira un volume de emprego de, polo menos, unha unidade de traballo anual e que obteña, polo menos o 25% da súa renda de actividades agrarias.
Artigo 3º.-Beneficiarios e requisitos xerais.
1. Poderán acollerse ás axudas previstas nesta disposición as asociacións, organizacións e agrupacións de titulares de explotacións porcinas, incluídas as agrupacións de defensa sanitaria, cooperativas, e sociedades agrarias de transformación, integradas na súa maioría por explotacións de porcino, que presenten un proxecto conxunto de xestión de xurros, segundo se define no anexo I.
Os proxectos deberán incluír a participación de explotacións agrarias, ou empresas xestoras, de forma que se leve a cabo unha xestión e valorización de xurros innovadoras desde o punto de vista tecnolóxico, económico e ambiental, e que integren as mellores técnicas dispoñibles na aplicación de xurros.
2. A asociación, organización, agrupación ou figura equivalente solicitante, así como as explotacións de porcino integrantes, deberán cumprir os seguintes requisitos xerais:
a) Non ter a consideración de empresas en crise, de acordo coa definición e condicións establecidas nas directrices comunitarias sobre as axudas estatais de salvamento e de reestruturación de empresas en crise (2004/C 244/02). Tampouco se concederán axudas ás empresas sometidas a un procedemento de quebra, insolvencia ou concursal.
b) Estar ao corrente das obrigacións tributarias ou fronte á Seguridade Social, de acordo co establecido no artigo 10º da Lei 9/2007 do 13 de xuño (DOG nº 121 do 25 de xuño), de subvencións de Galicia.
3. No caso das explotacións porcinas integradas no proxecto ademais do establecido no punto 2 deste artigo, deberán:
a) Estar inscritas en estado de alta no rexistro de explotacións gandeiras previsto no artigo 3.3 do Real decreto 479/2004, do 26 de marzo, como explotación de produción e reprodución, así como dispor do correspondente libro de rexistro debidamente actualizado.
b) Achegar declaración responsable de que se cumpre a normativa sectorial mínima correspondente en materia de ordenación, benestar, identificación, sanidade animal, ambiente e hixiene.
c) Dispor das instalacións de almacenamento de xurros necesarias e de acordo coa normativa vixente, en particular co Real decreto 324/2000, do 3 de marzo, polo que se establecen normas básicas de ordenación de explotacións porcinas.
d) Cumprir os requisitos para a consideración de peme conforme ao anexo I do Regulamento (CE) 800/2008, da Comisión, do 6 de agosto de 2008, polo que se declaran determinadas categorías de axuda compatibles co mercado común en aplicación dos artigos 87 e 88 do tratado.
4. No caso das explotacións agrarias integradas no proxecto, ademais do establecido no punto 2 deste artigo, deberán:
a) Achegar declaración responsable de que se cumpre a normativa sectorial mínima correspondente.
b) Rexistrar as cantidades de xurros aplicadas na fertilización do terreo. Deberán terse en conta as necesidades en función do uso do terreo, así como outros posibles achegues recibidos.
c) Cumprir os requisitos para a consideración de peme conforme o Regulamento (CE) 800/2008, da Comisión, do 6 de agosto de 2008, polo que se declaran determinadas categorías de axuda compatibles co mercado común en aplicación dos artigos 87 e 88 do Tratado.
5. Cando cumpra, no caso das empresas xestoras integradas no proxecto, ademais do establecido no punto 2 deste artigo, deberán respectar os criterios de boas prácticas agronómicas na xestión que realicen dos xurros.
Artigo 4º.-Actividades subvencionables.
1. Poderán ser obxecto de financiamento as seguintes actividades dentro do proxecto conxunto de xestión de xurros:
a) Compra ou arrendamento con opción de compra de maquinaria e equipamento necesario para a preservación e mellora da contorna natural na xestión de xurros das explotacións porcinas, ata o valor de mercado de devandita maquinaria ou equipamento.
b) Custos xerais relacionados cos gastos indicados no punto anterior, como os honorarios de asesores, os estudos de viabilidade ou a adquisición de patentes e licenzas.
2. Non será subvencionable o secado térmico de xurros.
3. As axudas concederanse a actividades realizadas con posterioridade á presentación da solicitude, e poderán concederse a proxectos de execución plurianual, sempre que se cumpra co establecido no artigo 57 do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións.
4. Os bens subvencionados deberanse destinar ao fin concreto para o cal se concedeu a subvención, por un período que nunca será inferior a cinco anos no caso dos bens inscritibles en rexistro público, nin inferior a dous para o resto de bens, e en todo caso, nunca antes do seu período de amortización, salvo por causa técnica xustificada e acreditada documentalmente, en concordancia co artigo 29º parágrafo 4 da Lei 9/2007, do 13 de xuño (DOG nº 121 do 25 de xuño), de subvencións de Galicia.
Artigo 5º.-Contía das axudas.
1. A intensidade bruta da axuda non deberá superar:
a) O 37,5% dos investimentos subvencionables nas zonas desfavorecidas ou nas zonas indicadas no artigo 36, letra a) incisos i) ii) e iii) do Regulamento (CE) 1698/2005, do Consello do 20 de setembro de 2005, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader).
b) O 30% noutras rexións.
2. O importe da axuda non poderá ser superior en ningún caso aos 200.000 euros por persoa beneficiaria.
Artigo 6º.-Solicitudes e prazo de presentación.
1. As solicitudes presentaranse nos rexistros dos órganos dependentes da Xunta de Galicia. Así mesmo, poderán presentarse nos rexistros de calquera órgano administrativo que pertenza á Administración xeral do Estado, a calquera administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co obxecto de que na cabeceira da
primeira folla do documento que se queira enviar se faga constar, con claridade, o nome da oficina e a data, o lugar, a hora e minuto da súa admisión.
2. Á solicitude xuntaráselle a documentación que a seguir se relaciona:
a) Copia cotexada do CIF da entidade solicitante.
b) Certificación bancaria orixinal do número de conta.
c) Copia do estatuto ou regulamento interno da persoa xurídica solicitante e, se é o caso, copia dos correspondentes contratos ou acordos entre o solicitante e os demais axentes participantes no proxecto.
d) Copia cotexada ou certificación da acta da reunión do órgano de direción da entidade solicitante, segundo o modelo do anexo V, na que se:
1) Aproba realizar as accións para as que se vai pedir a subvención.
2) Acorda solicitar a subvención.
3) Autoriza a persoa encargada dos trámites.
e) Documentación acreditativa dos integrantes da entidade solicitante da que se poida acreditar que a maioria das explotacións desenvolven total ou parcialmente a súa actividade no sector do porcino. Este requisito acreditarase mediante a certificación de estar inscrito no REGA (Registro Xeral de Explotación Porcinas) ou ben no SIMOPORC (Sistema Nacional de Identificación dos Movementos Porcinos).
f) Certificacións, segundo o modelo do anexo VI, sobre os seguintes aspectos:
1) Cumprimento dos requisitos necesarios para acollerse a esta orde de axudas, así como das obrigas e compromisos que nela se establecen.
2) Autenticidade dos datos facilitados e da documentación presentada.
3) Compromiso de facilitar a documentación complementaria que se poida requirir, así como de permitir as comprobacións e inspeccións que para o efecto esta administración considere oportunas.
g) Declaración do beneficiario, segundo o anexo X sobre outras axudas concedidas e/ou solicitadas para os mesmos investimentos, achegando, se é o caso, copia cotexada da resolución de concesión destas.
h) Declaración do responsable do órgano de dirección da entidade solicitante da condición de peme da entidade que representa, das explotacións de porcino integrantes e das explotacións agrarias integradas no proxecto, segundo o modelo do anexo VII.
i) Declaracións dos responsables das explotacións porcinas integradas de que se cumpre a normativa sectorial mínima correspondente en materia de ordenación, benestar, identificación, sanidade animal, ambiente e hixiene, segundo o modelo do anexo VIII.
j) Declaracións dos responsables das explotacións agrarias integradas de que se cumpre a normativa sectorial mínima, segundo o modelo do anexo IX.
k) No caso de tratarse de axudas destinadas a proxectos piloto, enmarcados na liña 4.1 b) do artigo 3º, declaración do beneficiario na que se exprese claramente que coñece e acepta que os resultados do proxecto piloto serán postos en coñecemento do público, polo menos en internet, na páxina web da Consellería do Medio Rural e na do Ministerio de Medio Ambiente, e Medio Rural e Mariño.
l) Copia cotexada completa da declaración do imposto de sociedades correspondente ao último exercicio económico. No caso das cooperativas de nova constitución, presentarán copia cotexada da alta no censo de actividades económicas.
m) Proxecto de xestión de xurros, co contido mínimo recollido no anexo I.
n) Estudo de viabilidade técnico-económico, elaborado por técnico competente, que constará dunha análise técnica sobre os obxectivos que se pretenden acadar e os investimentos e outra análise económica que analicen a viabilidade do proxecto.
o) Orzamento ou facturas pro forma dos investimentos, actividades e gastos que se van realizar.
Cando o importe do investimento subvencionable supere a contía de 30.000 euros no caso de obra, ou de 12.000 euros no suposto de subministración de bens de equipo ou prestación de servizos por empresas de consultoría ou asistencia técnica, o beneficiario deberá presentar como mínimo tres ofertas de diferentes provedores, con carácter previo á entrega do ben ou á contratación do compromiso para a prestación do servizo, agás nos casos nos que polas especiais características dos gastos subvencionables non exista no mercado suficiente número de entidades que o subministren ou presten.
A elección destas ofertas realizarase conforme a criterios de eficiencia e economía, debendo xustificarse expresamente nunha memoria a elección cando non recaia na proposta económica máis vantaxosa.
3. O prazo de presentación de solicitudes será dun mes contado a partir do día seguinte ao da publicación no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houber día equivalente ao inicial do cómputo, entenderase que o prazo expira o último do mes.
4. De conformidade co establecido no artigo 71º da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nesta convocatoria requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se considerará que desistiu na súa petición, logo da correspondente resolución.
Artigo 7º.-Autorización.
1. Para os efectos do previsto no artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión da subvención comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa comunidade autónoma e coa Seguridade Social, a través de certificados telemáticos.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos, todo isto consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
3. De acordo co establecido no artigo 2 do Decreto 255/2008, do 23 de outubro, e a orde da Consellería da Presidencia, Administracións Públicas e Xustiza, do 7 de xullo de 2009 que o desenvolve, polo que se simplifica a documentación para a tramitación dos procedementos administrativos e se fomenta a utilización de medios electrónicos, non será exixible a fotocopia do documento nacional de identidade, sempre que o/a solicitante preste o seu consentimento para que o órgano xestor poida realizar a consulta por medio telemático ao servizo horizontal de acceso ao sistema de verificación de datos de identidade do Ministerio de Administracións Públicas.
No caso de que o/a interesado/a non prestase o dito consentemento para a comprobación dos datos, poderáselle exixir que presente a fotocopia do documento de identidade correspondente.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 8º.-Criterios de adxudicación das axudas.
1) Na concesión das subvencións previstas nesta orde, ordenaranse as solicitudes en función da súa puntuación, de acordo cos seguintes criterios obxectivos:
a) Proxectos que integren explotacións porcinas situadas en zonas vulnerables, de acordo co artigo 5. Un. B do Real decreto 324/2000, do 3 de marzo (ata 5 puntos, en función do número de explotacións do proxecto situadas en zonas vulnerables).
b) Proxectos que integren un maior número total de animais ou con maior valor de capacidade produtiva, como suma total das explotacións, expresada en UGM (Unidade Gandeira Maior), de acordo coa táboa de equivalencias recollida no anexo XI, (ata 5 puntos).
c) Proxectos que integren un maior número de explotacións:
-<5 explotacións: 1 punto.
-5-10 explotacións: 2 puntos.
-11-15 explotacións: 3 puntos.
-16-20 explotacións: 4 puntos.
->20 explotacións: 5 puntos.
d) Programas que presenten as alternativas máis innovadoras e eficaces (ata 5 puntos).
e) Proxectos orientados á utilización directa dos xurros e estercos como fertilizantes (ata 3 puntos).
f) Proxectos que xustifiquen poñer en produción terreos abandonados (ata 2 puntos).
2. No caso de que máis dunha solicitude obtivese a mesma puntuación, aplicarase como orde de prioridade o establecido no punto 1.
3. En todos os casos, na concesión de axudas prestarase unha atención preferente ás entidades participantes no proxecto que acrediten ter un número maior de explotacións porcinas en que os titulares sexan agricultores profesionais, e deles prioritariamente aos que sexan titulares dunha explotación territorial, definida no artigo 16 da Lei 45/2007, do 13 de decembro, para o desenvolvemento sustentable do medio rural.
4. No caso de que algún dos beneficiarios renunciase á subvención, o órgano que a concede acordará, sen necesidade dunha nova convocatoria, a concesión da axuda ao solicitante ou solicitantes seguintes a aquel en puntuación, coa condición de que coa renuncia se liberase crédito suficiente para atender, polo menos, unha das solicitudes denegadas.
Artigo 10º.-Tramitación.
As unidades administrativas receptoras remitirán no prazo máis breve posible as solicitudes de axuda recibidas á Dirección Xeral de Produción Agropecuaria para que o servizo competente comprobe que a solicitude e a documentación presentada reúnen os requisitos exixidos nesta orde.
Se os impresos de solicitude non están debidamente cubertos, se non se achega a documentación establecida ou se o expediente presenta defectos corrixibles, requirirase o interesado para que, nun prazo máximo de dez días, emende os erros ou presente os documentos preceptivos, coa advertencia de que, de non facelo, se considerará desistido da súa petición, logo de resolución ditada nos termos previstos no artigo 42º, de conformidade co disposto no artigo 71 da Lei 30/1992, do 26 de novembro (BOE nº 285, do 27 de novembro), de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro (BOE nº 12, do 14 de xaneiro).
O órgano competente para levar a cabo a tramitación desta orde de axudas é a Dirección Xeral de Produción Agropecuaria.
A avaliación das solicitudes levaráa a cabo un órgano colexiado composto polo xefe de servizo de Mellora da Competitividade das Producións, un xefe de área ou sección e un xefe de negociado que actuará como secretario.
O órgano colexiado valorará as solicitudes de axuda segundo os criterios establecidos e formulará proposta de concesión ao director xeral de Dirección Xeral de Produción Agropecuaria que, pola súa vez, a elevará ao conselleiro do Medio Rural.
Artigo 11º.-Resolución.
1.O conselleiro do Medio Rural resolverá sobre a aprobación das axudas solicitadas en réxime de concorrencia competitiva axustándose aos principios de publicidade, concorrencia, obxectividade, transparencia, igualdade e non discriminación.
Seguidamente, notificaráselles ás entidades asociativas beneficiarias a resolución de concesión da subvención e o seu importe previsto, segundo as normas e criterios establecidos nesta orde, así como en función das solicitudes presentadas e da dotación orzamentaria existente. De todas formas, o pagamento queda supeditado á súa correcta xustificación.
Se non se notificase a resolución de concesión no prazo de seis meses, poderá entenderse desestimada a axuda solicitada.
2. As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro do Medio Rural, no prazo dun mes contado a partir do día seguinte ao da notificación da resolución.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución.
Artigo 12º.-Seguimento e control.
1. Os beneficiarios están obrigados a comunicar á Dirección Xeral de Produción Agropecuaria calquera circunstancia ou eventualidade que poida afectar substancialmente o destino ou correcta aplicación da subvención concedida.
2. Toda alteración das condicións que se tiveron en conta para a concesión da subvención, incluída a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
3. Poderá acordarse a modificación da resolución de concesión a instancia da persoa beneficiaria, sempre que cumpran as condicións previstas na Lei 9/2007 do 13 de xuño (DOG nº 121, do 25 de xuño), de subvencións de Galicia, nos termos recollidos no artigo 35 do Decreto 11/2009, do 8 de xaneiro.
4. Así mesmo, quedan obrigadas a permitir e facilitar que a devandita direción xeral realice as comprobacións e inspecións que considere oportunas co fin de comprobar a veracidade dos datos e da documentación presentada, así como o lóxico seguimento e control das axudas concedidas. Tamén facilitarán toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
5. Xunto coa solicitude inicial, os peticionarios das axudas presentarán unha declaración de conxunto de todas as solicitudes efectuadas ou concedidas para o mesmo proxecto das distintas administracións ou entes públicos, así como doutros ingresos ou recursos que financien as actividades subvencionadas, segundo o modelo do anexo X desta orde.
6. No momento da xustificación da execución total do proxecto e, en calquera caso, antes do derradeiro pagamento, o beneficiario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionadas.
Artigo 13º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario do programa e crédito orzamentario, contía e finalidade da subvención.
Igualmente, farase na páxina web oficial da Consellería do Medio Rural nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega.
Malia o anterior, cando os importes das subvencións concedidas, individualmente consideradas, sexan de contía inferior a tres mil euros (3.000 ), non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería do Medio Rural.
Artigo 14º.-Xustificación e pagamento das axudas.
1. A xustificación do gasto presentarase prioritariamente no rexistro central da Xunta de Galicia, edificio administrativo s/n, Santiago de Compostela, dirixida á Dirección Xeral de Produción Agropecuaria.
2. As subvencións concedidas faranse efectivas mediante pagamentos nominativos a favor dos beneficiarios, unha vez que acrediten debidamente as actividades e gastos realizados, de acordo co que se especifica para cada liña de axudas no texto desta orde e na pertinente resolución de concesión.
3. As facturas orixinais ou as súas copias compulsadas, e demais documentos de valor probatorio equivalente con validez no tráfico xurídico mercantil con eficacia administrativa que xustifiquen os gastos e investimentos realizados, irán acompañadas da transferencia bancaria, certificación ou calquera outro documento orixinal ou cotexado que acredite fidedignamente o seu pagamento efectivo. Non se admitirán procedementos de financiamento mediante renting.
4. Coa resolución de concesión das subvencións que se regulan nesta orde poderase solicitar a documentación adicional de carácter complementario que se considere necesaria para a xustificación, seguimento e control destas axudas.
5. A consellería comprobará que a solicitude de pagamento cumpre os requisitos para aboar a subvención concedida. A comprobación incluirá como mínimo unha inspección in situ dos investimentos realizados para cada expediente de axuda.
6. O importe final das axudas concedidas calcularase en función das facturas e demais xustificantes e documentación que se presente ao respecto, unha vez descontado o IVE. Se os gastos totais xustificados son inferiores aos orzamentados e admitidos, practicarase a redución proporcional pertinente, sempre que se cumprisen os obxectivos previstos.
7. O pagamento da subvención realizarase, logo de xustificación polo beneficiario, nos termos recollidos neste artigo. Producirase a perda do dereito ao cobramento total ou parcial da subvención no suposto de falta de xustificación ou de concorrencia dalgunha das causas previstas na Lei 38/2003, do 17 de novembro (BOE nº 276 do 18 de novembro), xeral de subvencións.
8. Poderanse efectuar pagamentos parciais á conta se o beneficiario da axuda xustifica un investimento parcial respecto da subvención concedida, de acordo co punto 4 do artigo 34 da Lei 38/2003, do 17 de novembro (BOE nº 276 do 18 de novembro), xeral de subvencións.
9. O beneficiario deberá xustificar o investimento conforme a anualización establecida na resolución de concesión e solicitar os correspondentes pagamentos da axuda, que poderán ser parciais ou total.
Artigo 15º.-Acumulación e compatibilidade das axudas.
1. As subvencións previstas nesta orde serán compatibles con calquera outras que, para a mesma finalidade e obxecto, puidesen establecer outras Administracións públicas ou outros entes públicos ou privados, nacionais ou internacionais.
2. Sen prexuízo do previsto no artigo 19 do Regulamento (CE) 1857/2006, da Comisión, do 15 de decembro de 2006, o importe das subvencións reguladas nesta orde, en ningún caso poderá superar, illadamente ou en concorrencia con outras subvencións ou axudas doutras administracións públicas ou entes públicos ou privados, nacionais ou internacionais, destinadas ao mesmo fin, o custo da actividade que van ser desenvoltas polo beneficiario.
Artigo 16º.-Infraccións e sancións.
1. Non se poderá exixir o pagamento da axuda concedida e procederá o reintegro total ou parcial da contía percibida xunto cos xuros de demora devengados desde o tempo que medie entre o momento do pagamento da subvención e a data na que se acorde a procedencia do reintegro, nos supostos previstos no artigo 37º da Lei 38/2003, do 17 de novembro (BOE nº 276 do 18 de novembro), xeral de subvencións, tendo en conta as excepcións contidas.
2. O incumprimento da lexislación básica en materia de ambiente, sanidade, benestar, alimentación ou identificación animal, con independencia doutras responsabilidades en que puidese incorrer o beneficiario, dará lugar á perda do dereito á subvención concedida, coa obriga de reembolsar as cantidades, se é o caso, percibidas, incrementadas cos xuros de demora legais.
3. Sen prexuízo do establecido nos parágrafos anteriores, e na normativa comunitaria aplicable, aos beneficiarios das axudas reguladas nesta orde seralles de aplicación o réxime de infracións e sancións previsto nos artigos 52 a 69 da Lei 38/2003, do 17 de novembro (BOE nº 276, do 18 de novembro), xeral de subvencións.
4. En caso de incumprimentos parciais relativos ás actividades subvencionables, procederase á redución proporcional das subvencións concedidas ou aboadas.
Artigo 17º.-Financiamento.
As axudas que deriven da aplicación desta financiaranse con cargo ás seguintes aplicacións orzamentarias:
Fondos M.A.R.M.; aplicación 13.02.713-C.771.5, por un importe de 97.709 euros para a anualidade 2010. Estes importes poderanse incrementar con fondos provenientes dos orzamentos xerais do Estado, así como con remanentes adicionais de acordo coas dispoñibilidades de crédito. En todo caso, as concesións limitaranse ás dispoñibilidades orzamentarias.
Disposicións adicionais
Primeira.-En todas aquelas cuestións non previstas nesta orde será de aplicación o disposto no Real decreto 987/2008, do 13 de xuño, polo que se establecen bases reguladoras para a concesión de subvencións destinadas a determinados proxectos de mellora da xestión ambiental das explotacións porcinas (BOE número 160, do 3 de xullo de 2008); na Lei 38/2003, do 17 de novembro xeral de subvencións (BOE nº 276, do 18 de novembro) e no Real decreto 887/2006, do 21 de xullo, polo que se aproba o regulamento da dita lei; na Lei 9/2007, do 13 de xuño, de subvencións de Galicia (DOG nº 121), e no Decreto 11/2009, do 8 de xaneiro, polo que aproba o seu regulamento (DOG nº 20).
Segunda.-De conformidade co artigo 13.4º da Lei 4/2006, do 30 de xuño (Diario Oficial de Galicia nº 121, do 14 de xullo), de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web; tamén se publicará no Diario Oficial de Galicia, de acordo coa Lei 9/2007, do 13 de xuño (Diario Oficial de Galicia nº 121, do 25 de xuño), de subvencións de Galicia. Así mesmo, de acordo co establecido na disposición adicional primeira do Decreto 132/2006, do 27 de xullo (Diario Oficial de Galicia nº 53, do 9 de agosto), de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos
ás axudas e subvencións recibidas, así como ás sancións impostas, de ser o caso.
Disposición derrogatoria
Derrógase a Orde do 19 de xuño de 2009 (DOG nº 121, do 23 de xuño de 2009), pola que se establecían as bases reguladoras das axudas destinadas a proxectos de mellora da xestión ambiental das explotacións porcinas en Galicia.
Disposicións derradeiras
Primeira.-Facúltase o director xeral de Produción Agropecuaria para ditar as normas necesarias para o mellor cumprimento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de xullo de 2010.
Samuel Jesús Juárez Casado
Conselleiro do Medio Rural
ANEXO I
Proxecto de xestión de xurros
A) Elementos comúns.
Os solicitantes que opten ás axudas recollidas nesta orde deberán elaborar un proxecto de xestión no que se recollan polo menos os seguintes elementos:
1. Datos do solicitante: nacionalidade, razón social, NIF, sede social, datos persoais (nome e apelidos e NIF) do representante.
2. Xustificación do proxecto.
3. Relación informatizada na que aparezan identificadas as explotacións porcinas integradas no programa, incluíndo, para cada unha delas:
a) Código de identificación da explotación asignada pola autoridade competente, de acordo co establecido no Real decreto 479/2004, do 26 de marzo, polo que se establece e regula o Rexistro xeral de explotacións gandeiras.
b) Datos do titular da explotación: apelidos e nome ou razón social, número ou código de identificación fiscal (NIF ou CIF), enderezo, código postal, municipio, provincia e teléfono.
c) Descrición dos equipamentos previstos para o almacenamento de xurros.
d) Produción anual de xurros, segundo a táboa recollida no anexo XI.
4. A suma dos censos ou valor de capacidade produtiva, expresada en UGM (Unidade Gandeira Maior), de acordo coa táboa de equivalencias recollida no anexo XI, de todas as explotacións integrantes.
5. Produción anual de xurro en volume total das explotacións integrantes.
6. Cantidade de xurros destinados aos distintos usos, incluíndo a descrición do sistema de seguimento e rexistro.
7. Explicación detallada do proxecto, incluíndo calendario previsto de realización de actividades.
8. Descrición detallada da distribución de responsabilidades entre os distintos axentes participantes, de acordo coa documentación sinalada no punto 2.d) do artigo 6º e medidas aplicables en caso de incumprimento.
9. Orzamento detallado do proxecto.
B) Elementos adicionais.
1. Cando os proxectos inclúan plans de redución do uso de fertilizantes minerais, mediante a aplicación de xurros como fertilizante. Neste caso, ademais dos elementos sinalados na letra A) deste anexo, os proxectos de xestión deberán incluír:
I. Un plan de valorización agrícola baseado nos códigos de boas prácticas agrarias e demais normativa de aplicación, que estea adaptado ás características particulares dos xurros producidos e ás necesidades dos cultivos. Deberase presentar relación detallada en soporte dixital dos seguintes datos relativos á superficie agrícola que se vai fertilizar:
a) Código de identificación da explotación agraria.
b) Datos do titular da explotación agraria: nacionalidade, apelidos e nome ou razón social, número ou código de identificación fiscal (NIF ou CIF), enderezo, código postal, municipio, provincia e teléfono.
c) Localización das parcelas, indicando municipio, zona, polígono e parcela coa superficie total de cada unha delas.
d) Dimensión da superficie que se vai utilizar (hectáreas) en cada parcela e cultivos correspondentes.
e) Características do terreo de cada parcela.
f) Necesidades dos cultivos e época de aplicación.
g) Cálculo, por parcela, de achegas de nitróxeno ao terreo con base no xurro de porcino, calculado de acordo co anexo XI.
II. Sistema de seguimento e rexistro que permita coñecer o destino de todos os xurros aplicados ao terreo (lugar, dose e momento de aplicación).
III. Descrición do método de aplicación dos estercos e o seu efecto na redución de contaminación.
2. Cando os proxectos inclúan outras alternativas innovadoras na xestión de xurros procedentes de explotacións porcinas.
Neste caso, ademais dos elementos sinalados na letra A) e, se é o caso, na letra B)1 deste anexo, os proxectos de xestión deberán conter:
1. Explicación do carácter novo do proxecto e do seu interese público.
2. En caso de tratarse dun proxecto piloto, sinalar a súa duración, debidamente xustificada.
Ver referencia pdf "13400D012P070.PDF"
ANEXO XII
Aspectos relacionados co cumprimento das normas ambientais de hixiene e benestar dos animais exixibles
1. Normas mínimas de ambiente, hixiene e benestar dos animais exixibles ás entidades beneficiarias.
a) As explotacións con actividade gandeira obxecto de auxilio deberán levar a efecto as accións sanitarias derivadas dos plans oficiais de profilaxe e loita contra enfermidades, establecidas ou que se establezan no futuro, de acordo co previsto na Lei 8/2003, de sanidade animal, e normativa que a desenvolve.
b) As explotacións con actividade agrícola obxecto de auxilio deberán levar a efecto as accións sanitarias derivadas dos plans oficiais de profilaxe e loita contra os axentes nocivos, establecidos ou que se establezan no futuro, de acordo co previsto na Lei 43/2002, de sanidade vexetal, e a normativa que a desenvolve.
2. Outras normas de aplicación:
2.1. Normas ambientais.
2.1.a) Lei 42/2007, do 13 de decembro, do patrimônio natural e da biodiversidade.
2.1.b) Real decreto 1997/1995, polo que se establecen medidas para contribuír a garantir a biodiversidade mediante a conservación dos hábitats naturais e da fauna e flora silvestre (Directiva 92/43 CE).
2.1.c) Lei 10/1998, sobre residuos (Directiva 91/156/CEE).
2.1.d) Real decreto 261/1996, sobre protección contra a contaminación por nitratos procedentes de fontes agrarias (Directiva 91/676/CE).
2.2. Normas de hixiene e benestar dos animais.
2.2.a) Real decreto 348/2000, do 10 de marzo, relativo á protección dos animais en explotacións gandeiras (Directiva 98/58/CE).
Ver referencia pdf "13400D012P070.PDF"